kardosdrur/scandi-wiki huggingface dataset:
Varmebølge

En varmebølge er en periode, hvor vejret i flere dage udviser høje temperaturer og ofte med høj luftfugtighed som ledsagefænomen. Varmebølger har en præcis definition i meteorologien af hensyn til vejrstatistik og til rapportering i vejrudsigter. De forskellige landes definitioner er dog tilpasset landenes klimaforhold og er derfor forskellige.

Varmebølge i Danmark
I Danmark definerer DMI en varmebølge som en periode, hvor gennemsnittet af de højeste registrerede temperaturer målt over tre sammenhængende dage overstiger 25°C. En varm periode skal således vare mindst tre dage, før den karakteriseres som en varmebølge, men den kan naturligvis også vare længere. En varmebølge bliver ikke afbrudt, selv om der skulle forekomme enkelte dage midt i den, hvor temperaturen ikke når over de 25°C, når blot gennemsnittet over tre dage ligger højere.

Varmebølgen kan være regional, dvs. forekomme i en af de otte regioner, DMI inddeler Danmark i, eller landsdækkende. En regional eller landsdækkende varmebølge optræder, når 50% af regionens/hele landets areal opfylder betingelsen.

Helbredsrisiko 
Høje temperaturer kan udgøre en helbredsrisiko for både mennesker og dyr. Specielt er der risiko for solskoldning og hedeslag under varmebølger.

Se også 
Hedebølge
Sommerdag
Tropenat

Kilder og eksterne henvisninger 

Om varmt vejr og hedebølge, Sundhedsstyrelsen  
Sundhedsstyrelsens "Gode råd i varmen" 

Meteorologi
Hedebølge

En hedebølge er en periode, hvor vejret i flere dage udviser høje temperaturer og ofte med høj luftfugtighed som ledsagefænomen. Hedebølger har en præcis definition i meteorologien af statistiske grunde og af hensyn til rapportering i vejrudsigter. De forskellige landes definitioner er dog tilpasset landenes klimaforhold og er derfor forskellige.

Definitioner 

Ifølge den definition, som anbefales af Den meteorologiske verdensorganisation optræder en hedebølge, når dagens maksimumstemperatur i mere end fem på hinanden følgende dage overstiger den gennemsnitlige maksimumtemperatur med 5 °C, målt i forhold til en normperiode fra 1961 til 1990.

I Holland, Belgien og Luxembourg defineres en hedebølge som en periode på mindst 5 dage i træk, hvor maksimumtemperaturen i De Bilt overstiger 25 °C og der samtidig er mindst tre dage i denne periode, hvor maksimumtemperaturen i De Bilt overstiger 30 °C.

I USA varierer definitionerne fra en region til en anden, men sædvanligvis defineres en hedebølge som en periode på tre dage efter hinanden med temperatur over 90 °F (32,2 °C).
I England er der forskellige definitioner for den sydlige og den nordlige del af landet.

I Danmark 
I Danmark definerer DMI en hedebølge som en periode, hvor gennemsnittet af de højeste registrerede temperaturer målt over tre sammenhængende dage overstiger 28 °C. En varm periode skal således vare mindst tre dage, før den karakteriseres som en hedebølge, men den kan naturligvis også vare længere. En hedebølge bliver ikke afbrudt, selv om der skulle forekomme enkelte dage midt i den, hvor temperaturen ikke når over de 28 °C, når blot gennemsnittet over tre dage ligger højere.

Hedebølgen kan være regional, dvs. forekomme i en af de otte regioner, DMI inddeler Danmark i, eller landsdækkende. En regional eller landsdækkende hedebølge optræder, når 50% af regionens/hele landets areal opfylder betingelsen.
Ifølge målinger fra DMI's stationer er der registreret hedebølge 37 gange i perioden fra 1953 til 2008 for en station inde i landet men kun 13 gange i samme periode for en station langs kysten, idet havet bidrager til at holde temperaturen nede i dagtimerne.
De sidste hedebølger i Danmark forekom i juli 2006 og juli 2008.

Helbredsrisiko 
Høje temperaturer kan udgøre en helbredsrisiko for både mennesker og dyr. Specielt er der risiko for solskoldning og hedeslag under hedebølger.

Se også 
 Varmebølge
 Sommerdag
 Tropenat

Kilder

Eksterne henvisninger 
 Om varmt vejr og hedebølge, Sundhedsstyrelsen
 Sundhedsstyrelsens "Gode råd i varmen" 

Meteorologi
Wupti.com

wupti.com var en dansk internetbutik, der med over 30.000 varenumre i sortimentet var en af Danmarks største e-shops for salg af elektronik og hårde hvidevarer. 

Virksomheden havde kontor og forretning i Århus, men havde tidligere kontor i Odense.

wupti.com blev etableret i 2006 af Torben Mouritsen og Claus Kristensen og var var del af 3C Holding-koncernen, som var ejet af Niels Thorborg. I 2015 blev wupti.com solgt til Dansk Supermarked, der i  2018 blev fusioneret til Salling Group.

Eksterne henvisninger 
 wupti.com's hjemmeside

Kilder 

Etableret i 2006
Virksomheder i Odense
Netbutikker i Danmark
Salling Group
Ophørt i 2018
Kempten (Allgäu)

Kempten i Allgäu er en kreisfri by i Regierungsbezirk Schwaben i den tyske delstat Bayern, i det sydlige Tyskland.

Kempten, der er en undervisningsby, er blandt de ældste i Tyskland. Den er centrum i den omliggende ferieregion Allgäu og et skole- forvaltnings- og handelscentrum. Kempten er efter Augsburg den næststørste by i den bayerske del af Schwaben.

Geografi 
Kempten ligger i en højde fra 646 m til 920 moh. ved nordranden af Alperne og ved bredderne af floden Iller omkring 30 km syd for Memmingen og 30 km nord for Oberstdorf.
Kempten er den næsthøjest beliggende by med over 50.000 indbyggere efter Villingen-Schwenningen i Schwarzwald (82.000 indbyggere i 704 meters højde) med den gamle bydel liggende i 672 meters højde.

Inddeling 
Bykernen består af bydelene Kempten (Allgäu), Sankt Lorenz og Sankt Mang.

Derudover ligger i kommunen disse landsbyer, hvoraf de fleste er vokset sammen med Kempten: Adelharz, Breiten, Dreifaltigkeit, Eggen, Eich, Ellharten, Göhlenbach, Härtnagel, Halden, Haslach, Haubensteig, Heiligkreuz (med det tidligere Kloster Heilig Kreuz Kempten), Hinterbach, Hirschdorf, Hub, Lenzfried, Leubas, Leupolz, Lotterberg, Mariaberg, Neuhausen, Oberwang, Reichelsberg, Reinharts, Rößlings, Rothkreuz, Rottach, Sankt Mang, Seeangers, Steig, Steufzgen, Stiftallmey, Thingers, Ursulasried, Wettmannsberg og Zollhaus samt yderligere mange bebyggelser – i alt 155.

Historie

Antikken 

Kempten er sammen med Speyer, Worms, Trier og Augsburg blandt de ældste tyske byer, og dens historie går tilbage til romernes erobring af Alpeforlandet omkring år 15 f.kr. Byen er nævnt af den græske geograf Strabon omkring 18 e.Kr. som Polis Kambodounon Ved et vadested over den uberegnelige flod Iller udviklede sig på den højre flodbred den romerske by Cambodunum. Muligvis var Cambodunum i det første århundrede hovedstad i provinsen Raetia, før den nygrundlagte Augsburg overtog denne funktion.

Middelalder 
I 740 grundlagdes en mission , der i 774 af Karl den Store blev gjort til et selvstændigt kloster, der i gennem århundrederne blev herskab over store dele af området og udviklingscenter for bebyggelsens erhvervsliv.

Kempten blev 1289 ved et privilegie fra kong Rudolf af Habsburg løst fra klosterets herskab og blev en Fri rigsstad under kongen.

Mellem 1943 og 1945 var der i den nærliggende Weidach en Außenlager af Koncentrationslejren Dachau for mellem 1.000 og 2.000 fanger, der var tvangsarbejdere for flyvemaskinefabrikken Messerschmitt

Veje 
Kempten ligger ved A 7 (Flensborg – Hamborg – Kassel – Würzburg – Ulm – Memmingen – Füssen) og den korte A 980 (AD Allgäu – Waltenhofen – B 12).
Gennem området går hovedvejene B 12 (Lindau – München – Passau – Philippsreut), die B 19 (Eisenach – Mellrichstadt – Würzburg – Ulm – Oberstdorf) og B 309 (Kempten – Pfronten).

Eksterne kilder/henvisninger 

 Cambodunum

Frie rigsstæder
Windows Neptune

Windows Neptune var en testversion af Microsoft Windows, som var under udvikling fra begyndelsen af 1999 til begyndelsen af 2000. Målet var at udvikle et brugervenligt styresystem for private brugere på samme basis som det NT-baserede Windows 2000, som udvikledes til professionelt brug, og som skulle erstatte de ældre DOS-baserede Windows 9x operativsystemer. Efter udgivelsen af Windows 2000 blev Neptune-udviklerne og Windows 2000-udviklerne sat til at arbejde på Whistler, som i fjerde kvartal af 2001 blev udgivet som 
Windows XP, og Microsoft udgav et andet DOS-baseret operating system til private, Windows Me.

Der findes to kendte udgiver af Windows Neptune: Build 5000 som testedes internt hos Microsoft og hos enkelte udviklere uden for, samt Build 5111 som i kort tid var offentligt tilgængeligt. Build 5111 findes stadig på internettet.

Referencer

Eksterne henvisninger 

 Tysk side om Neptune
 Windows Neptune-Galleri med skærmkopier  fra NeoSmart Technologies
 Neptune: The Windows that wasn't på  Paul Thurrotts hjemmeside om Windows.

Microsoft Windows
Akusmatisk musik

Akusmatisk musik bruges især om konkret musik og elektronisk musik, der opføres i en koncertsal via højttalere.

Dette begreb har rod i den konkrete musik, Pierre Schaeffer, lancerede i 1966 begrebet akusmatisk musik om musik, hvor man ikke ser lydkilden. Schaeffer henviser til en myte om Pythagoras, der skulle holde forelæsninger bag et forhæng for ikke at distraherer tilhørerne. Han havde ideen fra den franske forfatter Jérôme Peignot, der allerede i 1955 talte om "bruit acousmatique" i et radioforedrag.

Ekstern henvisning 
 Det spekulative øre: Noter til begrebet "akusmatisk musik"

Musik
Naturpark Oberer Bayerischer Wald

Naturpark Oberer Bayerischer Wald er med 1.738 km² en af de største Naturparker i Bayern.

Landskabet 
Naturparken omfatter hele Landkreis Cham og den østlige del af Landkreis Schwandorf. Mod nordvest grænser den til Naturpark Oberpfälzer Wald, mod øst til Tjekkiet og mod syd til Naturpark Bayerischer Wald.
Det højeste punkter er bjergene Osser (1.293 m), Hohe Bogen (1.079 m), Kaitersberg (1.133 m) og Große Arber (1.456 m). Ca. 40 procent af arealet er dækket af skov, og omkring 740 hektar af naturparken er udlagt som Naturreservat.

Der er mange små søer i området, og floden Regen er fra sejlbar med kano, fra Blaibach til Regensburg – en strækning på 120 kilometer. Der er et tæt net af vandre- og cykelruter i naturparken.

Eksterne henvisninger 
 Naturpark Oberer Bayerischer Wald
 Naturpark Bayerischer Wald

Oberer Bayerischer Wald
Oberer Bayerischer Wald
Oberer Bayerischer Wald
Vagn Therkel Pedersen

Vagn Therkel Pedersen (født 6. juni 1945) er en dansk politiker, der har været borgmester i Tønder Kommune, valgt for Venstre.

Pedersen blev uddannet revisor i 1974 og har bl.a. arbejdet som revisor hos KMPG C. Jespersen. Han har desuden været direktør i Gutenberghus og Hafnia Forsikring, indtil han i [1992] blev administrerende direktør for Ecco A/S. Posten besad han frem til 1996.

Han var fra 2002 til 2007 borgmester i Bredebro Kommune. Da denne blev sammenlagt med Tønder Kommune med virkning fra 2007, blev Vagn Therkel Pedersen storkommunens første borgmester. Han blev ekskluderet af Venstre i foråret 2009 og trak sig fra borgmesterposten 1. juli efter at have været sygemeldt en periode.

Kildeangivelser 

Borgmestre fra Venstre
Erhvervsfolk fra Danmark
Forsikringsdirektører fra Danmark
Borgmestre i Tønder
Vagn Simonsen

Vagn Simonsen (født 9. august 1935 i København) er en dansk journalist.

Simonsen blev uddannet journalist fra Morsø Folkeblad og var senere på Fyns Venstreblad, Fyns Socialdemokrat, Ekstra Bladet samt Politiken og Jyllands-Postens lokalredaktioner i Odense indtil han i 1965 kom til TV-Avisen. Han blev senere vært på bl.a. Næste uges TV, og var en årrække tilknyttet DR's tekst-tv. Ved etableringen af TV 2 i 1988 blev han vært på TV 2 Nyhederne.
Vagn Simonsen blev i april 2008 som 72 årig fyret som en del af en sparerunde på TV2  

Sideløbende med sin journalistiske karriere har han uddannet sig til folkeskolelærer ved Zahles Seminarium i 1970'erne og har desuden studeret sociologi, kunsthistorie, film- og teatervidenskab samt tysk ved Københavns Universitet. Han deltog aktivt i studenteroprøret på Københavns Universitet i 1968.

Referencer 

Journalister fra Danmark
Personer fra København
Ansatte ved TV 2
Journalister ved Politiken
Fyns Socialdemokrat

Fyns Socialdemokrat var en dansk avis, der som navnet antyder var tilknyttet Socialdemokratiet.

Avisen udkom første gang i oktober 1896 og udkom fra 1898 også i lokaludgave for Svendborg. Avisens redaktør var i de første år Emil Marott.

Fyns Socialdemokrat gik ind i 1971.

Ekstern henvisning 
 Digitaliserede udgaver af Fyns Socialdemokrat i Mediestream
 Fyns Socialdemokrat i opslagsværket "De Danske Aviser"

Etableret i 1896
Socialdemokrat
Aviser fra Danmark
Det kongelige danske Haveselskab

Det kongelige danske Haveselskab var en dansk forening for havekunst, grundlagt i 1830. I 1880 fik den sit navn efter kongelig nåde. Pr. 1. januar 2008 indgik den i den nye sammenslutning Haveselskabet.

Foreningens historiske have ligger i Allégade på Frederiksberg ved Frederiksberg Have.

Kilder 
 Luise Skak-Nielsen: Blomster-elskerne & havesagen, historien om Det kongelige danske Haveselskab 1830-2005

Foreninger fra Danmark
Etableret i 1830
Ophørt i 2007
Camille Jones

Camille Jones (født 25. juni 1973 i Skanderborg) er en dansk sangerinde og sangskriver. Hun er opvokset i Aarhus.

Karriere 
Jones lagde stemme til Mulle på Østkyst Hustlers' album Verdens længste rap fra 1995.

Hun debuterede i 2000 med singlen "Nothing Comes from Nothing" fra albummet Camille Jones, der indbragte hende en nominering som Årets danske sangerinde til Danish Music Awards i 2001. På hendes opfølger Surrender (2004) samarbejdede Camille blandt andet med Booty Cologne, Abdullah S og Gauzz. Booty Cologne producerede sangen "The Creeps", som blev hendes første store hit. Internationalt blev "The Creeps" i 2007 et hit i en remixversion af Fedde le Grand, og lå på en trettendeplads på den amerikanske Billboard-hitliste, Hot Dance Club Songs, foran Madonna og Missy Elliott. Sangen blev også et hit i lande som Storbritannien og Australien. I 2008 udgav hun sit tredje album Barking Up the Wrong Tree. Hendes fjerde album Did I Say I Love You udkom i 2011, som bl.a. var produceret af Buda og Rune RK. Efter at have udgivet tre dansksprogede singler i 2011–12, udgav Camille Jones sit femte engelsksprogede album, Camille, i 2016.

Privatliv 
Camille Jones er datter af en dansk mor og en amerikansk far, og hun har været på udveksling i USA med Youth for Understanding. Faderen er jazzmusikeren Ed Jones der bl.a. har spillet med 70'er-gruppen Tears, dannet af Holger Laumann. Camille Jones blev mor til en dreng i 2014.

Diskografi

Albums 
 Camille Jones (2000)
 Surrender (2004)
 Barking Up the Wrong Tree (2008)
 Did I Say I Love You (2011)
 Camille (2016)
Inde I En Tåre - EP (2020)

Singler 
 Nothing Comes From Nothing (2000)
 Should Have Known Better (2000)
 Don't Wanna Be (2000)
 Shouldn't I (2000)
 The Creeps (Booty Cologne Mix feat. Booty Cologne) (2004)
 The Creeps (Gauzz Mix / Original Mix) (2005)
 The Creeps (Fedde le Grand Mix) (2007)
 Difficult Guys (2008)
 I Am (What You Want Me To Be) (2008)
 Someday (2008)
 Get Me Out (Jason Gault Mix) (2009)
 Better Forget (med The House Keepers) (2010)
 The Truth (2010)
 The Streets (2011)
 En verden perfekt (med Steffen Brandt) (2011)
 Tro, håb og kærlighed (2012)
 Midnat I Mit Liv'' (2012)
Glow (med Bryan Rice) (2018)

Som featuring artist 

 Morten Breum - "I like it" (feat. Camille Jones) (2009)
 Kato - "Sjus" (feat. Camille Jones, Ida Corr & Johnson) (2011)
 Svenstrup & Vendelboe - "Battlefield" (feat. Camille Jones) (2014)
 Østkyst Hustlers - "Verdens Længste Rap" (1995) som Mulle (K's dame)

Referencer

Eksterne henvisninger 
 
 

Sangere fra Danmark
Personer fra Skanderborg Kommune
Personer fra Skanderborg
Popsangere
Vagn Greve

Vagn Greve (født 9. marts 1938 i Nr. Lyndelse, død 18. juli 2014) var en dansk professor i strafferet.

Greve blev cand.jur. fra Københavns Universitet i 1965 og lic.jur. samme sted i 1972. Han var fra 1965 til 1987 amanuensis og lektor ved Det Juridiske Fakultet på Københavns Universitet. Fra 1987 til 1992 fungerede han som professor i revision med særligt henblik på økonomisk kriminalitet ved Copenhagen Business School (CBS). Fra 1992 til 2008 var han professor i strafferet ved Københavns Universitet. En overgang var han også dekan. Fra 2009 til 2012 var han professor i økonomisk kriminalitet ved Center for Kreditret og Kapitalmarkedsret på CBS. De sidste år af sit liv var Greve tilknyttet Syddansk Universitet.

Greve var fra 1996 til 2006 medlem af Den Særlige Klageret. 

I 1994 modtog han AIDS-fondets forskningspris. I 1997 blev han udnævnt til æresdoktor ved Uppsala Universitet og i 2010 ved Helsingfors Universitet. I en årrække var han desuden medlem af den komité, der udpeger vinderen af Sonningprisen.

Greve markerede sig bl.a. i den offentlige debat i forbindelse med Muhammedkrisen og spørgsmål om ytringsfrihed og overvågning.

Bibliografi i udvalg 
 Kommenteret Straffelov 2012 og 2013 (med Gorm Toftegaard Nielsen og Poul Dahl Jensen)
 Bånd på hånd og mund (2008)
 Kolonistrafferet (2012)
 Forbryderen, Medmenneske eller fjende (2013)

Referencer 

Jurister fra Danmark
Professorer fra Københavns Universitet
Professorer fra Copenhagen Business School
Faglitterære forfattere fra Danmark
Personer i Kraks Blå Bog (afdøde)
Dansksprogede forfattere fra Danmark
Alumni fra Københavns Universitet
Tiranas Universitet

Tiranas Universitet (albansk: Universiteti i Tiranës) er det ældste og største universitet i Albanien. Det blev grundlagt i 1957 som Tiranas Statsuniversitet ved en fusion af fem akademiske institutioner. 

Universitetets hovedbygning blev oprindeligt opført som Casa di Fascio af italienerne i 1940'erne og er beliggende på Moder Teresa-pladsen syd for Tiranas centrum. Universitetet har ca. 14.000 studerende og 600 videnskabeligt ansatte.

Tiranas Universitet består af syv fakulteter: medicin, samfundsvidenskab, naturvidenskab, historie og filologi, jura, økonomi og fremmedsprog.

Eksterne henvisninger 

 Tiranas Universitets hjemmeside

Etableret i 1957
Universiteter
Tirana
Naturpark Oberpfälzer Wald

Naturpark Oberpfälzer Wald omfatter et areal på 81.700 hektar, og administreres af "Naturpark Oberpfälzer Wald e.V." .

Naturparken omfatter den nordlige del af Landkreis Schwandorff. Mod sydøst grænser den til Naturpark Oberer Bayerischer Wald, mod øst til Tjekkiet og mod nord til Naturpark Nördlicher Oberpfälzer Wald.

Floden Regen er fra Blaibach til Regensburg farbar for kanofart, på en strækning af 120 kilometer. Der er et tæt net af vandre- og cykelruter i naturparken.

Se også 
 Oberpfälzer Wald

Eksterne henvisningerer 
 Naturpark Oberpfälzer Wald e.V.

Oberpfælzer Wald
Oberpfælzer Wald
Sveriges Radio

Sveriges Radio (SR) er en public service-virksomhed, der driver 4 landsdækkende og 26 lokale radiokanaler i Sverige. Udover de nationale kanaler tilbyder SR en række internetkanaler. Hovedsædet er beliggende i Stockholm.

Sveriges Radio blev grundlagt som Radiotjänst i 1925, men fik sit nuværende navn i 1957. Oprindeligt stod SR også for Sveriges nationale tv-kanaler, men disse blev under navnet Sveriges Television (SVT) udskilt fra Sveriges Radio (SR) og sammen med den og utbilldingsradioen (UR) gjort til 3 selvstændige enheder i en fælles overbygningsfond  kaldet Forvaltningsstiftelsen.

Nationale kanaler 
 P1 (FM, webb og mobil)
 P2 (FM, webb og mobill)
 P3 (FM, webb og mobil)
 P4 (FM, webb og mobil)
Dessuden findes et stort antal kanaler fra Sveriges Radio, sendt via internet og DAB (radio).

Referencer

Eksterne henvisninger 
 
 Officiel blog 

 
Medier fra Sverige
Etableret i 1924
Medlemmer af European Broadcasting Union
Public service-medier
Dansk Folkescene

Dansk Folkescene var et dansk turnéteater, der blev oprettet af Folkeligt Oplysnings Forbund. 

En overgang var Tudlik Johansen direktør for scenen.

I 1963 blev Dansk Folkescene fusioneret med Arte og Andelsteatret til Det Danske Teater. 

Folkescene
Etableret i 1954
Peter Andersson

Ulf Harry Peter Andersson (født 12. februar 1953 i Masthugget, Göteborg) er en svensk skuespiller.

Andersson blev uddannet fra Scenskolan i Göteborg i 1977 og var i 1980'erne og 1990'erne en del af det faste ensemble ved Kungliga Dramatiska Teatern. Han har siden 1985 været filmskuespiller og har bl.a. medvirket i flere danske spillefilm, ligesom han har haft roller i flere af Lars Noréns produktioner.

Filmografi 
 Freud flytter hjemmefra (1991)
 Englegård (1992)
 Hjælp - Min datter vil giftes (1993)
 Sidste dans (1994)
 Englegård - næste sommer (1994)
 Pusher (1996)
 Blinkende lygter (2000)
 Hvis jeg vender mig om (2003)
 Mænd der hader kvinder (2009)
 Jack Ryan: Shadow Recruit (2014)

Eksterne henvisninger 
 

Skuespillere fra Sverige
Personer fra Göteborg
Sergels Torg

Sergels Torg er en plads beliggende i det centrale Stockholm. Pladsen afgrænses mod vest af Drottninggatan, mod nord af Klarabergsgatan, mod syd af Kulturhuset og mod øst af Klarabergsgatan, Sveavägen og Hamngatan. Midt på pladsen findes en superellipseformet fontæne, designet af danske Piet Hein. 

Torvet er opkaldt efter billedhuggeren Johan Tobias Sergel. Det blev planlagt med udgangspunkt i Piet Heins superellipse. 

I torvets vestlige side findes en nedgang til tunnelbanestationen T-Centralen.

Noter

Eksterne henvisninger 

Gader i Stockholm
Pladser i Stockholm
Kungliga Akademien för de fria konsterna

Kungliga Akademien för de fria konsterna (ofte blot Konstakademien) er et svensk akademi til fremme af kunst og arkitektur. Akademiet har sæde i Stockholm. Medlemmerne af akademiet udpeges for livstid og er deles i ordinære medlemmer, æresmedlemmer og udenlandske medlemmer.

Akademiet blev oprettet som en tegneskole efter fransk forbillede i 1735. Kong Gustav den 3. underskrev først statutterne i 1773. Akademiets storhedstid var den sidste del af 1700-tallet. Det fik sit nuværende navn i 1810, og i 1870 flyttede det til sin nuværende beliggenhed.

Kungliga Konsthögskolan var oprindeligt en del af akademiet. Den blev i 1978 udskilt som en uafhængig enhed under det svenske undervisningsministerium.

Eksterne henvisninger 
 Akademiets hjemmeside

Etableret i 1735
Svensk kultur
Akademier